BANPU นำทีม AGE – LANNA บวกคึก! ขานรับราคา “ถ่านหิน” นิวไฮรอบ 12 ปี
ราคา “ถ่านหิน” นิวไฮรอบ 12 ปี แตะ US$146/ton รับต้องการใช้สูงตามการฟื้นตัวของเศรษฐกิจ - สถานการณ์โควิด-19 หลายประเทศเริ่มคลี่คลาย ดันราคาหุ้น BANPU – AGE – LANNA วิ่งรับคึกคัก
16 ก.ค. 2564

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 12.00 น. อยู่ที่ระดับ 14 บาท บวก 0.40 บาท หรือ 2.94% สูงสุดที่ระดับ 14.30 บาท ต่ำสุดที่ระดับ 13.50 บาท ด้วยมูลค่าการซื้อขาย 1.29 พันล้านบาท
ด้านราคาหุ้น บริษัท เอเชีย กรีน เอนเนอจี จำกัด (มหาชน) หรือ AGE อยู่ที่ระดับ 3.36 บาท บวก 0.12 บาท หรือ 3.70% สูงสุดที่ระดับ 3.42 บาท ต่ำสุดที่ระดับ 3.22 บาท ด้วยมูลค่าการซื้อขาย 44.26 ล้านบาท
ด้านราคาหุ้น บริษัท ลานนารีซอร์สเซส จำกัด (มหาชน) หรือ LANNA อยู่ที่ระดับ 18.50 บาท บวก 1.80 บาท หรือ 10.78% สูงสุดที่ระดับ 18.60 บาท ต่ำสุดที่ระดับ 16.80 บาท ด้วยมูลค่าการซื้อขาย 297.15 ล้านบาท
บล.คิงส์ฟอร์ด ระบุในบทวิเคราะห์วันนี้ (16ก.ค.64) ว่าแนะ ราคาถ่านหิน NEX วานนี้ปรับตัวขึ้นต่ออีก US$1.5 หรือ +1% จากวันก่อน ปิดที่ระดับ US$146/ton สูงสุดในรอบ 12 ปี เป็นผลความต้องการใช้ที่สูงขึ้นตามการฟื้นตัวของเศรษฐกิจและสถานการณ์โควิด-19 ในหลายประเทศเริ่มคลี่คลาย
ทั้งนี้ ทำให้มีความต้องการนำเข้าจากทั้งจีน อินเดีย เวียดนาม ไต้หวัน เกาหลี โดยเฉพาะประเทศจีนที่อุปทานภายในประเทศตึงตัวจากมาตรการด้านความปลอดภัยและการห้ามนำเข้าถ่านหินจากออสเตรเลีย ส่งผลให้ประเทศจีนต้องหันไปนำเข้าจากแหล่งอื่น เช่น อินโดนีเซีย ซึ่งจะทำให้ราคาถ่านหินยืนในระดับสูงได้ต่อเนื่อง